Document ID: 32009R0113

KOMMISSIONENS FORORDNING (EF) Nr. 113/2009
af 6. februar 2009
om brugen af visse traditionelle udtryk på etiketter for vin, der importeres fra Amerikas Forenede Stater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2006/232/EF af 20. december 2005 om indgåelse af en aftale mellem Det Europæiske Fællesskab og Amerikas Forenede Stater om handel med vin (1), særlig artikel 3, og
ud fra følgende betragtninger:
(1)
Ifølge det punkt 2.1f) i del A i protokollen om mærkning af vin (2), som der henvises til i artikel 8, stk. 2, i aftalen mellem Det Europæiske Fællesskab og Amerikas Forenede Stater om handel med vin (3), samt punkt 2 i tillæg I til nævnte protokol skal EF tillade brugen af udtrykkene »chateau«, »classic«, »clos«, »cream«, »crusted/crusting«, »fine«, »late bottled vintage«, »noble«, »ruby«, »superior«, »sur lie«, »tawny«, »vintage« og »vintage character« for vin med oprindelse i USA, hvis udtrykkene på importtidspunktet er blevet godkendt til brug på etiketter for amerikansk vin i USA på et COLA (Certificate of Label Approval).
(2)
I henhold til punkt 5 i tillæg I til protokollen om mærkning af vin gælder tilladelsen til den 10. marts 2009, og den videreføres automatisk for yderligere perioder på to år, medmindre en part i aftalen skriftligt meddeler den anden part, at perioden ikke bør videreføres.
(3)
Ved brev af 8. september 2008 meddelte Kommissionen USA, at perioden ikke bør videreføres efter den 10. marts 2009.
(4)
Der bør vedtages overgangsbestemmelser, så lagre af amerikansk vin, der blev importeret før den 10. marts 2009, og som ikke længere opfylder gældende mærkningsregler, fordi nævnte tilladelse ikke er blevet videreført, kan opbruges.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Vin, der har oprindelse i Amerikas Forenede Stater og blev importeret til EF før den 10. marts 2009 ifølge aftalen mellem EF og Amerikas Forenede Stater om handel med vin, og som benytter udtryk, der er tilladt efter tillæg I til protokollen om mærkning af vin, jf. artikel 8, stk. 2, i nævnte aftale, kan opbevares med henblik på salg og omsættes, indtil lagrene er opbrugt.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. februar 2009.

Labels: 3
17
18